ElBaradei: Gatishmëria e Iranit për bashkëpunim – një hap i mirë
Por ai shpreh keqardhje ndaj refuzimit iranian për të pezulluar pasurimin e uraniumit
Kreu i Agjencisë Ndërkombëtare për Energjinë Bërthamore, Mohamed ElBaradei tha se Irani kohët e fundit ka rënë dakord të bashkëpunojë me hetuesit ndërkombëtarë. Por zoti Baradei ngul këmbë se ende kërkon bashkëpunim dhe transparencë të plotë nga ana e Teheranit. Duke folur dje përpara Asamblesë së Përgjithëshme, zoti ElBaradei tha se agjencia e ka patur të pamundur të verifikojë disa aspekte të rëndësishme të programit bërthamor të Iranit. Ai shprehu keqardhje që Irani vazhdon të ndërtojë një reaktor me ujë të rëndë dhe tha se Irani duhet t’i provojë me çdo kusht komunitetit ndërkombëtar se e ka seriozisht kur flet për përdorimin e energjisë bërthamore për qëllime paqësore. tha zoti ElBaradei. Ambasadori amerikan në Kombet e Bashkuara, Zalmay Khalilzad, tha se zgjidhja e çështjet bërthamore iraniane është me rëndësi thelbësore dhe vendet perëndimore po hartojnë një rezolutë të re të OKB-së për të shtuar presionin mbi Iranin. Uashingtoni i vuri sanksione të reja Iranit javën e kaluar dhe është folur madje për masa më të ashpra që mund të ndërmerren ndaj Teheranit. Zoti Khalilzad tha se një marrëveshje me Iranin për pezullimin e pasurimit të uraniumit duhet të arrihet menjëherë. Zoti ElBaradei tha të dielën se nuk ka prova që të tregojnë se Irani po përpiqet të prodhojë bombën atomike dhe se këtij vendi do t’i duheshin vite për të arritur atë shkallë. Por Shtetet e Bashkuara dhe vende të tjera perëndimore, si Franca, dyshojnë se Irani ka një program armësh bërthamore. Irani vazhdon ta mohojë këtë akuzë dhe thotë se programi i tij bërthamor i shërben thjesht prodhimit të energjisë. Ambasadori iranian në OKB, Mohammad Khazaee thotë se Irani ka të drejtë të zhvillojë teknologji bërthamore për qëllime paqësore. Marrëveshja e arritur në muajin gusht mes Iranit dhe agjencisë bërthamore të OKB-së është kritikuar se e lejon Teheranin të fitojë kohë, por zoti ElBaradei thotë se kjo marrëveshje, e cila synon të sqarojë përpjekjet e Teheranit në këtë aspekt deri në fund të këtij viti, është një hap përpara në drejtimin e duhur. //ii